钦定古今图书集成/明伦汇编/闺媛典/第029卷 > 卫国夫人李氏墓志铭 前人
## 钦定古今图书集成/明伦汇编/闺媛典/第029卷 > 卫国夫人李氏墓志铭 前人

夫人姓李氏，赵郡人，前相国司空、今户部尚书燕国
于公之室。曾祖仲恩，皇蓝田县尉；祖琳，河南府参军。
考复，司农丞。三叶名器虽卑，而婚亲族类，为山东冠外曾王父裴丞相文献公，左右元宗，为时才臣。外王
父吏部郎中，赠刑部尚书综，以文行著于清名。舅族
多贤，与轩冕俱大，中外积厚，而生夫人。兴元元年，燕
公以南宫郎冕而亲迎，其后历二千石九卿，观风贞
师，焯耀弘大，三公相印，六职地征，勤劳辅佐，淑慎和
乐。《鹊巢》之均一，《樛木》之逮下，《采𬞟》之能循法度，《螽斯》
之子孙众多，实备有焉。晋令公、侯夫人银印青绶，佩
水苍玉。贞元三年，夫人以外命妇封河内县君。十九
年，以元侯内子进卫国夫人。广大专静，尚柔含德，不
言而徽音自远，不耀而仪刑可象。锺郝之礼，法为而
不有；姬嬴之地，望有而不恃。于六姻之中，薰然以仁，
煦然如春，推心以及物，各得其所欲。故燕公琴瑟友
之，锺鼓乐之，克成妇顺，以赞家道。元和十年冬十二
月甲辰，寝疾，薨于安仁里第，享年若干。不求医祷，以
顺性命，虽知道之君“子，所难能焉。”明年春二月庚申，
祔先姑之茔于兴平县之某原，礼也。嗣子前太子左
赞善大夫正秘书丞方，某官季友某官某等，永惟免
于水火，以至冠婚，列在朝序，率由慈荫，自帷堂至于
遣奠，哀敬有加。燕公以德舆于外族为表甥，于中台
为同列，㗳然之痛，俾志斯文。公又命方等泣状往行，
始终详实，故如其论次，系之以铭。铭曰：

燕公之室，弘是内则，“卫国攸宜，淑明柔克，环珮锵然。”
蒸尝吉蠲，家肥族睦。二十二年，如宾之敬，循道之性。
不虑不图，奄忽大病。“茂陵苍苍，宰树阴堂，幽宅于兹，
德耀不忘。”